2016. gada 31. maijā Noteikumi Nr. 328

Rīgā (prot. Nr. 26  1. §)

**Noteikumi par mikroaizdevumiem un starta aizdevumiem**

Izdoti saskaņā ar

Eiropas Savienības struktūrfondu un

Kohēzijas fonda 2014.–2020. gada

plānošanas perioda vadības likuma

20. panta 14. punktu un

Attīstības finanšu institūcijas likuma

12. panta ceturto daļu

**I. Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas "Izaugsme un nodarbi­nātība" 3.1.1. specifiskā atbalsta mērķa "Sekmēt mazo un vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs" 3.1.1.4. pasākumu "Mikrokreditēšana un aizdevumi uzsācējiem" (turpmāk – pasākums) tiešo finanšu instrumentu veidā;

1.2. pasākuma mērķi;

1.3. pasākumam pieejamo finansējumu;

1.4. pasākuma ietvaros atbalstāmās darbības.

2. Pasākuma ietvaros tiek sniegts atbalsts mikroaizdevumu un starta aizdevumu (turpmāk kopā – aizdevumi) veidā jaundibinātiem komersantiem, sīkajiem (mikro), mazajiem un vidējiem komersantiem.

3. Aizdevumus tiešo finanšu instrumentu veidā sniedz akciju sabiedrība "Attīstības finanšu institūcija Altum" (turpmāk – sabiedrība Altum). Aizdevumi papildina finanšu tirgū pieejamo kredītiestāžu finansējumu.

4. Pasākuma mērķis ir veicināt iedzīvotāju iesaistīšanos komercdarbībā un palielināt komersantu iespēju saņemt finansiālo atbalstu komercdarbības uzsākšanai un attīstībai, tādējādi veicinot Latvijas tautsaimniecības attīstību.

5. Pasākuma ietvaros un papildus pieejamais finansējums ir 34 000 000 *euro*:

5.1. mikroaizdevumiem – aizdevumos izsniedzamais pieejamais finansējums ir 10 000 000 *euro*, tai skaitā Eiropas Reģionālās attīstības fonda finansējums 2 000 000 *euro* un sabiedrības Altum piesaistītais finansējums 8 000 000 *euro*;

5.2. starta aizdevumiem – aizdevumos izsniedzamais pieejamais finansējums ir 20 000 000 *euro*, tai skaitā Eiropas Reģionālās attīstības fonda finansējums 5 000 000 *euro* un sabiedrības Altum piesaistītais finansējums 15 000 000 *euro*;

5.3. sabiedrības Altum pārvaldības izmaksām – Eiropas Reģionālās attīstības fonda finansējums 2 000 000 *euro;*

5.4. papildus pieejams finansējums starta aizdevumiem 2 000 000 *euro* apmērā no Eiropas Savienības struktūrfondu un Kohēzijas fonda 2007.–2013. gada plānošanas perioda darbības programmas "Cilvēkresursi un nodarbinātība" papildinājuma 1.3.1.2. aktivitātes "Atbalsts pašnodarbinātības un uzņēmējdarbības uzsākšanai" ietvaros atmaksātā līdzekļu publiskā finansējuma.

6. Sabiedrība Altum aizdevumu finansēšanai piesaista valsts aizdevumu saskaņā ar normatīvajiem aktiem par kārtību, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtību atbilstoši šādiem saņemšanas nosacījumiem:

6.1. valsts aizdevuma izmantošanas mērķis ir aizdevumu sniegšana šo noteikumu ietvaros;

6.2. valsts aizdevuma summa ir 23 000 000 *euro*;

6.3. valsts aizdevumu piešķir kredītlīnijas veidā;

6.4. valsts aizdevumam netiek piemērota riska procentu likme;

6.5. valsts aizdevuma nodrošinājums ir komercķīla uz sabiedrības Altum prasījuma tiesībām, kas izrietēs no sabiedrības Altum izsniegtajiem aizdevumiem šo noteikumu ietvaros.

7. Sabiedrībai Altum ir pieejams finansējums pārvaldības izmaksu segšanai:

7.1. atbilstības periodā saskaņā ar šo noteikumu 5.3. apakšpunktu, ievērojot Eiropas Komisijas 2014. gada 3. marta Deleģētās regulas (ES) Nr. 480/2014, ar kuru papildina Eiropas Parlamenta un Padomes Regulu (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu (turpmāk – regula Nr. 480/2014), 13. panta 2. un 3. punktu;

7.2. visā pasākuma īstenošanas laikā – šā pasākuma ietvaros atmaksātais publiskais finansējums līdz 3 % apmērā no kopējās izsniegto aizdevumu summas atbilstoši Ministru kabineta 2016. gada 1. marta noteikumu Nr. 118 "Noteikumi par finanšu instrumentu un fondu fonda īstenošanas kārtību darbības programmas "Izaugsme un nodarbinātība" 3.1.1. specifiskā atbalsta mērķa "Sekmēt mazo un vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs" un 3.1.2. specifiskā atbalsta mērķa "Palielināt straujas izaugsmes komersantu skaitu" pasākumu ieviešanai" 22. punktam.

8. Sabiedrības Altum pārvaldības izmaksu daļai, kura tiek aprēķināta, pamatojoties uz snieguma rezultātiem, piemēro 2 % samazinājumu, ja saskaņā ar regulas Nr. 480/2014 12. pantā definētajiem kritērijiem 2023. gada 31. decembrī:

8.1. pasākuma Eiropas Reģionālās attīstības fonda finansējuma apguve ir mazāka par 80 %;

8.2. atbalstīto jaunizveidoto komersantu skaits pasākuma ietvaros ir mazāks par 160;

8.3. atbalstīto saimnieciskās darbības veicēju skaits pasākuma ietvaros ir mazāks par 624.

9. Šo noteikumu izpratnē sīkie (mikro), mazie un vidējie komersanti ir komersanti, kuri atbilst Komisijas 2014. gada 17. jūnija Regulas (ES) Nr. [651/2014](http://eur-lex.europa.eu/eli/reg/2014/651?locale=LV), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (Eiropas Savienības Oficiālais Vēstnesis, 2014. gada 26. jūnijs, Nr. L 187), 1. pielikumā noteiktajām definīcijām.

10. Aizdevumus sniedz kā *de minimis* atbalstu saskaņā ar Komisijas 2013. gada 18. decembra Regulu (ES) Nr. [1407/2013](http://eur-lex.europa.eu/eli/reg/2013/1407?locale=LV) par Līguma par Eiropas Savienības darbību [107.](http://likumi.lv/doc.php?id=190611#p107) un [108. panta](http://likumi.lv/doc.php?id=190611#p108) piemērošanu *de minimis* atbalstam (Eiropas Savienības Oficiālais Vēstnesis, 2013. gada 24. decembris, Nr. L 352) (turpmāk – Komisijas regula Nr. [1407/2013](http://eur-lex.europa.eu/eli/reg/2013/1407?locale=LV)).

11. Aizdevumus nepiešķir šādām darbībām un nozarēm:

11.1. Komisijas regulas Nr. [1407/2013](http://eur-lex.europa.eu/eli/reg/2013/1407?locale=LV) 1. panta "a" un "c" apakšpunktā minētajām nozarēm un 1. panta "b", "d" un "e" apakšpunktā minētajām darbībām;

11.2. alkoholisko dzērienu tirdzniecībai un tabakas ražošanai un tirdz­niecībai;

11.3. ieroču un munīcijas tirdzniecībai;

11.4. azartspēlēm un derībām;

11.5. kravas autotransporta līdzekļu iegādei komersantiem, kuri darbojas sauszemes kravu transporta nozarē;

11.6. apdrošināšanai, finanšu starpniecībai un banku pakalpojumiem;

11.7. operācijām ar nekustamo īpašumu, tostarp apbūvētas un neapbūvētas zemes iegādei;

11.8. kapitālsabiedrību kapitāla daļu iegādei.

12. Aizdevumus nevar saņemt komersanti, kuriem uz aizdevuma piešķiršanas brīdi saskaņā ar Valsts ieņēmumu dienesta publiskojamo datubāzes informāciju ir nodokļu parādi. Šis ierobežojums neattiecas uz gadījumiem, kad komersants ir vienojies ar Valsts ieņēmumu dienestu par nodokļu parāda atmaksas grafiku un pilda šīs vienošanās nosacījumus.

13. Aizdevumus nepiešķir grūtībās nonākušam komersantam, kuram ar tiesas spriedumu ir pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, uzsākta bankrota procedūra, piemērota sanācija vai mierizlīgums vai kura saimnieciskā darbība ir izbeigta, vai kurš atbilst normatīvajos aktos maksātnespējas jomā noteiktajiem kritērijiem, lai tam pēc kreditoru pieprasījuma ierosinātu maksātnespējas procedūru.

14. No aizdevuma līdzekļiem nevar finansēt preču un pakalpojumu, kā arī pamatlīdzekļu iegādi, ja to piegādātājs ir komersanta dalībnieks vai ar komersantu saistīta persona, tostarp komersanta dalībnieku laulātais, radinieks vai svainis līdz otrai pakāpei, kā arī komersants, kurā komersanta dalībnieku radiniekiem pieder vairāk nekā 50 % no pamatkapitāla vai daļu vērtības. Saistītās personas šo noteikumu izpratnē atbilst Komisijas regulas Nr. 1407/2013 2. panta 2. punktā noteiktajai viena vienota uzņēmuma definīcijai.

15. Sabiedrība Altum piešķir aizdevumus no šo noteikumu 5. punktā minētajiem finansējuma avotiem attiecīgajās finansējumu proporcijās.

16. Lēmumu par atbalsta piešķiršanu sabiedrība Altum pieņem, pamatojoties uz komersantu un komercdarbības uzsācēju iesniegto pieteikumu, kurā ietverts biznesa projekta apraksts, kā arī cita sabiedrības Altum norādītā informācija.

17. Aizdevuma līgumu noslēgšanas termiņš ir 2020. gada 31. decembris.

18. Ja finansējums piešķirts saskaņā ar šo noteikumu 5.1. un 5.2. apakš­punktu, zaudējumus no neatgūtajiem aizdevumiem sedz šādā kārtībā:

18.1. pirmos zaudējumus sedz no Eiropas Reģionālās attīstības fonda finansējuma līdz apmēram, kas noteikts procentuāli no kopējās izsniegto aizdevumu summas, pamatojoties uz sagaidāmo zaudējumu riska novērtējumu atbilstoši Attīstības finanšu institūcijas likuma 12. panta trešajai daļai;

18.2. turpmākos zaudējumus, kas pārsniedz pirmo zaudējumu noteikto robežu, sedz no sabiedrības Altum piesaistītā finansējuma;

18.3. sabiedrībai Altum ir tiesības atteikties no turpmākas pasākuma īstenošanas, pamatojoties uz faktiskajiem zaudējumiem, kas pārsniedz iepriekš prognozēto sagaidāmo zaudējumu rādītājus. Ja iestājas šāda situācija, sabiedrība Altum iesniedz Ekonomikas ministrijā grozījumus fondu fonda biznesa plānā saskaņā ar Ministru kabineta 2016. gada 1. marta noteikumiem Nr. 118 "Noteikumi par finanšu instrumentu un fondu fonda īstenošanas kārtību darbības programmas "Izaugsme un nodarbinātība" 3.1.1. specifiskā atbalsta mērķa "Sekmēt mazo un vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs" un 3.1.2. specifiskā atbalsta mērķa "Palielināt straujas izaugsmes komersantu skaitu"pasākumu ieviešanai".

19. Kopējos attiecināmos izdevumus sabiedrībai Altum atlīdzina pēc Eiropas Reģionālās attīstības fonda līdzfinansējuma likmes atbilstoši darbības programmai "Izaugsme un nodarbinātība", saskaņā ar kuru šis finanšu instruments tiek īstenots.

**II. Mikroaizdevumi**

20. Mikroaizdevumu piešķir sīkajiem (mikro), mazajiem un vidējiem komersantiem, kas reģistrēti Latvijas Republikas Uzņēmumu reģistrā, dzīvot­spējīgu biznesa projektu īstenošanai – investīcijām un apgrozāmiem līdzekļiem.

21. Mikroaizdevumu var saņemt komersants, kas aizdevuma pieteikuma iesniegšanas brīdī atbilst sīkā (mikro), mazā vai vidējā komersanta statusam.

22. Mikroaizdevuma maksimālā summa vienam komersantam ir 25 000 *euro*.

23. Mikroaizdevuma atmaksas termiņš nevar pārsniegt astoņus gadus.

24. Komersants var saņemt vairākus mikroaizdevumus ar nosacījumu, ka kārtējā mikroaizdevuma piešķiršanas brīdī aktīvo piešķirto mikroaizdevumu atlikumu kopsumma un kārtējā piešķiramā mikroaizdevuma summa nepārsniedz šo noteikumu 22. punktā minēto mikroaizdevuma maksimālo summu un ir izpildīta šo noteikumu 21. punktā minētā prasība.

25. Ja mikroaizdevuma summa (atkārtota mikroaizdevuma gadījumā – mikroaizdevumu kopsumma) ir lielāka par 7000 *euro*, komersants nodrošina līdzfinansējumu sava biznesa projekta īstenošanai vismaz 10 % apmērā no biznesa plānā paredzētās projekta summas. Komersants biznesa plānā paredzētās komercdarbības līdzfinansēšanai izmanto savus resursus vai ārējo finansējumu, kas nav saistīts ar komercdarbības atbalstu.

**III. Starta aizdevumi**

26. Starta aizdevumu piešķir jaundibinātiem sīkajiem (mikro), mazajiem un vidējiem komersantiem dzīvotspējīgu biznesa projektu īstenošanai – investīcijām un apgrozāmiem līdzekļiem.

27. Šo noteikumu izpratnē par jaundibinātu komersantu uzskata viena vai vairāku komercdarbības uzsācēju dibinātu komersantu, kas Latvijas Republikas Uzņēmumu reģistrā reģistrēts ne agrāk kā trīs gadus pirms pieteikuma iesniegšanas sabiedrībā Altum.

28. Šo noteikumu izpratnē par komercdarbības uzsācēju uzskata fizisku personu, ja tā aizdevuma pieteikuma iesniegšanas brīdī ir sasniegusi 18 gadu vecumu un atbilst vismaz vienam no šādiem nosacījumiem:

28.1. tai nav un pēdējā gada laikā nav bijusi būtiska līdzdalība komersantā, un atbalsta saņemšanai tā plāno reģistrēt jaunu komersantu;

28.2. tā ir reģistrējusi komersantu, kura darbībai vēlas saņemt atbalstu, laikposmā līdz trim gadiem pirms aizdevuma pieteikuma iesniegšanas sabiedrībā Altum, un pēdējā gada laikā šai personai nav bijusi būtiska līdzdalība citā komersantā;

28.3. tai ir vai pēdējā gada laikā ir bijusi būtiska līdzdalība komersantā, bet atbalstu tā vēlas saņemt komercdarbības uzsākšanai citā darbības jomā (tai skaitā jauna produkta ražošanai) ar nosacījumu, ka biznesa plāna īstenošanai pēdējā gada laikā ir reģistrēts vai tiks reģistrēts jauns komersants. Jauns produkts šo noteikumu izpratnē ietver preces un pakalpojumus, kuri komersantam vai – ja komersantam ir saistītās personas – saistīto personu grupai ir pilnīgi jauni vai kuriem ir būtiski uzlabotas to funkcionālās īpašības un paredzamais lietošanas veids (piemēram, būtiski mainīti tehniskie parametri, sastāvdaļas un materiāli, pievienotā programmatūra, lietotājam draudzīgās īpašības vai citas funkcionālās īpašības).

29. Ja komercdarbības uzsācējs atbalsta saņemšanai atbilstoši šo noteikumu 28.1. un 28.3. apakšpunktam plāno reģistrēt jaunu komersantu, tad komersanta reģistrācija komercreģistrā jāveic pirms aizdevuma līguma noslēgšanas ar sabiedrību Altum.

30. Šo noteikumu izpratnē par būtisku līdzdalību citā komersantā uzskata, ja personai pieder 25 % vai vairāk no komersanta pamatkapitāla vai daļu vērtības.

31. Starta aizdevuma maksimālā summa vienam komersantam ir 150 000 *euro*. Starta aizdevuma minimālā summa ir 2000 *euro*.

32. Starta aizdevuma atmaksas termiņš nevar pārsniegt astoņus gadus.

33. Komersants var saņemt atkārtotu starta aizdevumu, ja ir izpildītas šo noteikumu 27. un 28. punktā minētās prasības. Kopējā izsniegto starta aizdevumu summa komersantam nevar pārsniegt šo noteikumu 31. punktā minēto maksimālo summu.

34. Ja starta aizdevuma summa (atkārtota aizdevuma gadījumā – starta aizdevumu kopsumma) ir lielāka par 7000 *euro*, komersants nodrošina līdzfinansējumu sava biznesa projekta īstenošanai vismaz 10 % apmērā no biznesa plānā paredzētās projekta summas. Komersants biznesa plānā paredzētās komercdarbības līdzfinansēšanai izmanto savus resursus vai ārējo finansējumu, kas nav saistīts ar komercdarbības atbalstu.

**IV. Atbalsta kumulācija un uzskaite**

35. Subsīdijas ekvivalentu komersantam aprēķina kā starpību starp procentu maksājumu summu, kura būtu jāmaksā, piemērojot atsauces likmi, kas aprēķināma saskaņā ar Eiropas Komisijas Latvijai apstiprināto atsauces likmi, ko nosaka atbilstoši Komisijas paziņojumam par atsauces likmes un diskonta likmes noteikšanas metodes pārskatīšanu (Eiropas Savienības Oficiālais Vēstnesis, 2008. gada 19. janvāris, Nr. C 014), un komersanta faktiski samaksāto procentu maksājumu summu.

36. Lai saņemtu aizdevumu, komersants sabiedrībā Altum iesniedz informāciju par komersanta iepriekš saņemto *de minimis* atbalstu, ievērojot normatīvos aktus par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem, norādot ziņas par fiskālo gadu un diviem iepriekšējiem fiskālajiem gadiem.

37. Ja komersants vienlaikus darbojas vienā vai vairākās nozarēs vai veic citas darbības, kas neietilpst Komisijas regulas Nr. 1407/2013 darbības jomā, tas nodrošina šo nozaru darbību vai izmaksu nodalīšanu saskaņā ar Komisijas regulas Nr. 1407/2013  1. panta 2. punktu.

38. Piešķirot aizdevumu, vienam vienotam uzņēmumam sniegtā *de minimis* atbalsta kopējā summa nedrīkst pārsniegt Komisijas regulas Nr. 1407/2013 3. panta 2. punktā noteiktos ierobežojumus. Viens vienots uzņēmums atbilst Komisijas regulas Nr. 1407/2013 2. panta 2. punktā noteiktajai "viena vienota uzņēmuma" definīcijai.

39. Sabiedrība Altum un komersants, kas saņēmis aizdevumu, nodrošina dokumentācijas uzglabāšanu, ievērojot Komisijas regulas Nr. 1407/2013 6. panta 4. punktā minētos nosacījumus un nodrošinot informācijas pieejamību vismaz 10 gadus no atbalsta piešķiršanas dienas.

40. Atbalstu šo noteikumu ietvaros var apvienot ar citu *de minimis* atbalstu par vienām un tām pašām attiecināmajām izmaksām, ja atbalsta apvienošanas rezultātā atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100 % no atbalsta vienības vai izmaksu pozīcijas vērtības.

41. Ievērojot Komisijas regulas Nr. 1407/2013 5. panta 1. un 2. punktā minētos nosacījumus, šo noteikumu ietvaros piešķirto *de minimis* atbalstu drīkst apvienot ar citu *de minimis* atbalstu līdz Komisijas regulas Nr. 1407/2013 3. panta 2. punktā noteiktajam robežlielumam, kā arī drīkst apvienot ar citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam, ja šīs apvienošanas rezultātā netiek pārsniegta attiecīgā maksimālā atbalsta intensitāte vai atbalsta summa, kāda noteikta valsts atbalsta programmā, atbalsta projektā vai Eiropas Komisijas lēmumā.

**V. Noslēguma jautājums**

42. Aizdevumu pieteikumus, kas iesniegti no 2016. gada 16. maija līdz šo noteikumu spēkā stāšanās dienai, sabiedrība Altum izskata saskaņā ar šiem noteikumiem. Aizdevumu līgumus ar šajā punktā minētajiem pieteicējiem slēdz pēc tam, kad sabiedrība Altum noslēgusi finansēšanas nolīgumu ar Centrālo finanšu un līgumu aģentūru.

Ministru prezidents Māris Kučinskis

Ministru prezidenta biedrs,

ekonomikas ministrs Arvils Ašeradens